આપણાંમાંના ઘણાં લોકો એવા હોય છે કે જેઓ પોતાનો સમય અને નાણાકીય સ્રોતો સામાજિક કામો માટે ખર્ચવા માગતા હોય છે. અને પોતાનું નાનકડું યોગદાન આપવા માગતા હોય છે. પરંતુ આપણને એ બાબતની ખાતરી નથી હોતી કે કઈ સંસ્થા આપણે જે ક્ષેત્રે પ્રદાન આપવા માગીએ છીએ તે ક્ષેત્રે કામ કરી રહી છે. તેના કરતાં પણ મોટો પ્રશ્ન એ છે કે જે-તે ક્ષેત્રમાં કામ કરી રહેલા એનજીઓની વિશ્વસનીયતા અંગે આપણને શંકા હોય છે. ઉપરાંત આપણે જે ભંડોળ કે અન્ય સ્રોતો તે એનજીઓને પૂરા પાડીએ છીએ તેનો યોગ્ય રીતે ઉપયોગ કરવામાં આવે છે કે કેમ તે અંગે પણ શંકા રહેલી હોય છે. એન્જિનિયરમાંથી મેનેજમેન્ટ પ્રોફેશનલ બનેલાં અમિતા પાઈએ આ માટે 'વન ગુડ સ્ટેપ' (ઓજીએસ) નામનું એક પ્લેટફોર્મ બનાવ્યું છે. તેના મારફતે તેઓ ઉપરોક્ત તમામ પ્રકારના પ્રશ્નોનું નિરાકરણ આપે છે અને સમાજ દુનિયાને બદલવા માટે આગળ આવે તેવા પ્રયાસો કરે છે. ઓજીએસ સામાજિક સંસ્થાઓ અને એનજીઓ તેમજ સમાજસેવામાં ભાગ લેવા માગતા કે પોતાનું પ્રદાન આપવા ઇચ્છતા નાગરિકોને એક મંચ ઉપર લઈ આવે છે. તેના ઉપર આપવામાં આવેલા પ્રોજેક્ટમાં નાગરિકો પોતાનું પ્રદાન આપી શકે છે.